《嘲愿成》
宋代·释文莹

童头浮屠浙东客，传呼避道长以陌。
宝挝青盖官仪雄，新赐袈裟椹犹黑。
察车后乘从驱挈，庸夫无谋动蛮穴。
暗滩夜被猿猱擒，缚入新溪哭残月。
牂牁畏佛不敢烹，脱身腥窟存馀生。
放师回目不自愧，反以意气湘南行。
我闻辛有适伊川，变戎预识麟经编。
睽车载鬼吁可怪，宜入熙宁志怪篇。

作者简介：释文莹，字道温，一字如晦（清张钧衡《湘山野录跋》），钱塘（今浙江杭州）人，尝居西湖之菩提寺。早年苏舜钦称之，荐谒欧阳修。后归老于荆州之金銮。所游多馆阁名士。有《渚宫集》（明毛晋《湘山野录跋》），已佚。又有《湘山野录》四卷，成于神宗熙宁中（《郡斋读书志》卷三下）；《玉壶清话》十卷，成于元丰元年（一○七八），皆以隐居之所名之。事见《郧溪集》卷一四《文莹师诗集序》、《忠肃集》卷一○《文莹师集序》。今录诗三首。